कुनै पनि गतिशील संस्थाका सवल र दुर्बल दुवै पक्ष हुन्छन् । संस्थाको गतिशीलतालाई सही ढङ्गले व्यवस्थापन गर्न सकिएन भने यसबाट विकृति सृजना हुँदै जान सक्छ । न्यायपालिका अनवरत रूपमा चलिरहने शाश्वत मान्यता बोकेको संस्था हो । यसप्रति धेरै विकृति विसङ्गति छ भनी नकारात्मक प्रचार गर्नुपर्ने अवस्था देखेको छैन । न्याय नभएको भए, न्याय हराएको भए या मानिसले न्यायको अनुभूति नगरेको भए किन अहिले पनि मानिसहरू अदालतमा आउँछन् त ? तर यसको अर्थ अदालत वा न्यायपालिकामा सुधार गर्नुपर्ने पक्ष नै छैनन् भन्ने होइन । न्यायपालिकामा भएको वा हुन सक्ने विकृति विसङ्गतिहरूको अध्ययन गरी सुझाव दिन यसअघि पनि पटक पटक समितिहरू गठन भएका छन् । समितिले बुझाएको प्रतिवेदनले औँल्याएका सुझावहरूको कार्यान्वयनबाट सुधारको सुरुआत गर्छु ।
